Amdyaz axatar lli yuru inzggan mass 3bdllah lmnnani yurri-d dagh s usays, iga-d amnay n tmdyazin lligh d issufgh tawckint ns tis snat, ig as s ism : « uraw n umttâ ».
3bdllah Lmnnani amdyaz ad a3rrim issufgh-d yad tawckint tamzwarut s ism n “sawl s ighd” gh usggwas n 2003, mklli ittili tawuri gh usays n isinaryutn n tmazight yara kigan gh umnid ad zund wwid :
– Tinigit 2003.
– Tazzit 2005.
– Tawsâtt 2006.
Yiws g scénario n “Le squelette” 2006
Yura dagh asinaryu n « tagadirt n tillas » 2007,
d yan yadên igzzuln s ism n « tisnt n umrwas » 2008
Yiws g kigan n inmuggarn n tussna d tmdyazt d lfilm amazigh, yumz mnnawt tsmghurin g usays n tskla tamazight.
Tiguriwin n gwmat ngh lmnnani ar ttbrburnt s iswingimn d wattânn iflufln g tasa ns, ar-d ttffaghnt lsant tadêfi, ttlnt s tamimt, gnt tirikin, ar k ttasint s ignwan n twargiwin, ngh-k zzugznt ar allagh n tgudîwin, ar k inn lddint, ad tghrt, talst tghrt, tkkst tifrkkit i iskkiln afad ad nn tgwmit aylli irgwsn dârat n wawal ittwaynnan, acku gant idisan irban timitar, ar ttarunt ammakn idran i wanna issnn ad-tnt issaru!
Tamdyazt n lmnnani tkcm igr n tmdyazt tatrart (moderne) s tgharast ns s ignnu awal, izdi sis tighawsiwin, ar irwwi i walli imyarn awal n ku ass ar-t inttu ad yals aswingm g tgni n ifalan n tudrt d uzttâ n talla (existence), ar as ittkks afawwu n usunfu, issls as isnnann n iwiz d unzgum, irzêm as alln f tmdwin n umttâ g umadâl, d tstghin g ughrab n ussan, yawit ad imuddu s ifri uzwag, d usmghi n ighuyyan !
Ar nn nttaggwa g twckint ad n lmnnani s kra n tmitar g tussna n imazighn n uzmz ad ula zik, kra n ismawn n tirrugza d tzzidêra, gh gant tghawsiwin d imghan zund addag n wargan d wajjgal, ngh gan irgazn zund sidi hmmu uttâlb d 3li sidqi azayku.
Taguri n umdyaz lli isisn g ignsiwn n tmdyazin ad tga agh nkkwni tammnt, rad tt nmmdî ur d s ils macc ad tt nllgh s ulawn d tiswin, tammnt n umarg d tguri ijujgn !
Tawckint ad n lmannani tamaynut gis yat d mrawt n tmdyazt mqqurn ttyarant akkw s tfinagh d tlatinit gh mad ittggan 58 n tasna
kab_Latn kab_Latn tgl_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn